মহম্মদ শামির কোচ এখন হাত কামড়াচ্ছেন। একই অবস্থা রোহিত শর্মার ‘দ্রোণাচার্য’ দীনেশ লাদের।
ভারতের পেসার শামির কোচ বদরুদ্দিন বলছেন, ‘‘চোটের জন্য সিরিজ শুরুর আগেই দল থেকে ছিটকে যাওয়ায় শামি খুব হতাশ। আমি ওকে বলেছি, এখানেই পৃথিবী শেষ হয়ে যাচ্ছে না।’’ দেশের বাণিজ্যনগরীতে দীনেশ লাদকে ফোনে ধরা হলে তিনি বলছেন, ‘‘অস্ট্রেলিয়ার মাটিতে ১৭১ রান করে অপরাজিত রয়েছে কোনও ব্যাটসম্যান অথচ দল জিততে পারছে না, তাহলে তো সেই ইনিংসের কোনও মূল্যই থাকে না।’’
কথায় বলে ‘‘মঙ্গলে ঊষা, বুধে পা।’’ মঙ্গলে মঙ্গল হল না মহেন্দ্র সিংহ ধোনি-ব্রিগেডের। ৩০৯ রানের পুঁজি হাতে নিয়েও শেষ পর্যন্ত অজিরা মাটি ধরাল ভারতকে। কেন? হারের পিছনে কারণ কী? তিনশোর বেশি রান স্কোরবোর্ডে তুলেও কেন সেই পুরনো প্রবাদকে ফের প্রমাণ করল ভারত? দেশের মাটিতে ভারত বাঘ। বিদেশে গেলেই বিড়াল— এই অপবাদ তো বহু পুরনো। শামির কোচ বদরুদ্দিন পরিষ্কার বলে দিলেন, ‘‘বোলাররা যদি ভাল বোলিং করতে না-পারে, তাহলে কী করে জেতা সম্ভব!’’ সামনেই টি টোয়েন্টি বিশ্বকাপ। সব দলই নিজেদের প্রস্তুত করতে ব্যস্ত। ধোনিরা অস্ট্রেলিয়ার বিমান ধরার আগে সংবাদমাধ্যমে বলা হচ্ছিল, এই সিরিজ টি-টোয়েন্টির মহড়া হতে চলেছে। স্যর ডনের দেশে পা রাখার পরই চোটের লাল চোখ দেখতে হয় ইশান্ত শর্মা ও মহম্মদ শামিকে। বাংলার পেসার চোটের জন্য ছিটকেই গেলেন চলতি সিরিজ থেকে। বদরুদ্দিন বলছেন, ‘‘সিরিজ থেকে ছিটকে গেলে তো খারাপই লাগবে। তবে সামনে টি-টোয়েন্টি বিশ্বকাপ। সেই দিকে তাকিয়ে শামিকে এখন তৈরি হতে হবে। অস্ট্রেলিয়ার বিরুদ্ধে নামতে পারল না বলে তো আর জীবন থেমে থাকবে না।’’
 
রোহিতের কোচ দীনেশ সেখানে ছাত্রকে নিয়ে সপ্তম স্বর্গে। বছরের শেষের দিকে তো রোহিতকে নিয়ে প্রবল সমালোচনা হয়েছিল। সুযোগ পেয়েও তাঁর ব্যাট স্তব্ধ থেকে গিয়েছে। কোচ দীনেশও ভেবে কুলকিনারা করতে পারেননি কেন ব্যাটে রান আসছে না রোহিতের। অস্ট্রেলিয়ার মাটিতে পা রাখার পরই উলটে গেল চিত্রনাট্য। রোহিতের ব্যাট কথা বলতে শুরু করে দিয়েছে। অস্ট্রেলিয়ার বোলিং আক্রমণ সামলে ১৭১ রান তুলেছেন এই মুম্বইকর। রোহিতের গুরু বলছেন, ‘‘ভাল বল করতে না-পারলে জেতা সম্ভব নয়। বোলাররা তো ঠিক জায়গায় বলটাই রাখতে পারল না। টি-টোয়েন্টি বিশ্বকাপ দরজায় কড়া নাড়তে শুরু করে দিয়েছে। বোলিং শক্তি না-বাড়ালে জেতা সম্ভব নয়।’’ তার পরেই দীর্ঘশ্বাস ফেলে দীনেশ বলছেন, ‘‘এই মুহূর্তে দেশে আর বোলার কোথায়?’’
শামি থাকলে কি মঙ্গলবার সুবিধা হত? অজিদের আটকে রাখা সম্ভব হত? বদরুদ্দিন এড়িয়ে গেলেন প্রশ্নটা। বললেন, ‘‘যে নেই, তা নিয়ে ভেবে আর লাভ কী?’’ আর দীনেশ বলছেন, ‘‘ইশান্ত খেললে ভারতের সুবিধা হত। শামি তো বেশ কয়েকমাস ধরে খেলছেই না। সবে তো চোট সারিয়ে জাতীয় দলে ফিরে এসেছিল। ওর থেকে কি আর বেশি কিছু প্রত্যাশা করা যায়?’’
 
কয়েকদিন আগে বাংলার সদ্য প্রাক্তন হয়ে যাওয়া ক্রিকেটার লক্ষ্মীরতন শুক্লা নিজের কলামে লিখেছিলেন, তাড়াহুড়ো করতে গিয়ে ক্ষতিই হয়ে গেল শামির। মানছেন না শামির কোচ বদরুদ্দিন। তিনি বলছেন, ‘‘অস্ট্রেলিয়ায় বড়সড় চোট পায়নি শামি। পুল হয়েছে। সামনেই তো টি-টোয়েন্টি বিশ্বকাপ। দেশের সেরা বোলারকে তার আগে ফিট হয়ে উঠতেই হবে।’’
বদরুদ্দিনের কথায়, ‘‘শামির পাখির চোখ টি টোয়েন্টি বিশ্বকাপের দিকে।’’ আর রোহিতের ব্যাট কথা বলতে শুরু করে দিয়েছে। এক সেঞ্চুরিতেই সমালোচনা সব ধুয়েমুছে দিয়েছেন এই মুম্বইকর। দীনেশ লাদ খুশি এবং একইসঙ্গে দুঃখিতও। ছাত্রর সেঞ্চুরিতে খুশি হলেও, সেই ইনিংসই যথাযোগ্য মর্যাদা না-পাওয়ায় দুঃখের শেষ নেই রোহিতের কোচের।